钦定古今图书集成/明伦汇编/闺媛典/第335卷 > 元好问二女弟
## 钦定古今图书集成/明伦汇编/闺媛典/第335卷 > 元好问二女弟

按《忻州志》：元好问有二女弟，文而艳，为女冠。张平章
谋娶，往访之。询其所作，出《补天花板诗》，张悚然而退。
诗云：“补天手段暂施张，不许纤尘落画堂。寄语新来
双燕子，移巢别处觅雕梁。”其妹名严，适卢氏进士杨
思敬，夫没，遂为女冠。好问有《贞燕诗》二首云：“杏梁双
宿复双飞，海国争教只影归。想得秋风逼凉冷，谢家
儿女亦依依。污洁难将一类推，旧家红线可无疑。豚
鱼自是诗家语，轻拟庭闱恐未宜。”盖为严作也。诏为
宫教，号浯溪真隐，有《浯溪集》行世。